SKRIFTLIG FORESPØRGSEL E-2713/00

af Christopher Huhne (ELDR) til Kommissionen

(1. september 2000)

Om: Risikovillig kapital

Kan Kommissionen give et overslag over, hvilken kapital (risikovillig kapital) der er stillet til rådighed for virksomheder med vækstpotentiale i opstartsfasen og i den tidlige fase i hver enkelt medlemsstat pr. år i de seneste fem år?

Svar afgivet på Kommissionens vegne af Erkki Liikanen

(12. oktober 2000)

Kommissionen har ikke noget overslag over, hvilken kapital (risikovillig kapital) der er stillet til rådighed for virksomheder med vækstpotentiale i opstartsfasen og i den tidlige fase i hver enkelt medlemsstat i de seneste fem år.

Markedet for risikovillig kapital i Europa har været i konstant udvikling de seneste år. Risikokapitalfonde er en af de vigtigste kilder til ydelse af kapital til nye virksomheder og virksomheder med vækstpotentiale, men uformelle investorer (business angels) medvirker i betydeligt omfang til at skabe risikokapitalmarkedets samlede volumen. Desuden fremskaffes risikokapital stadig oftere gennem corporate venturing (fonde, som er tæt knyttet til store selskaber). Det vurderes, at investeringer i form af risikovillig kapital, som stilles til rådighed af uformelle investorer, er mindst lige så omfattende som dem, der foretages af risikokapitalfonde.

Den vedlagte tabel, som giver et overblik over de risikokapitalinvesteringer, der er foretaget i medlemsstaterne i de seneste fem år, er baseret på statistikker fra Den Europæiske Sammenslutning af Ventureselskaber (EVCA), som udgiver en årbog om erhvervelse af andele i Europa. EVCA's tal er baseret på en undersøgelse i 17 europæiske lande.

Tallene er taget fra EVCA-årbøgerne for 1996-2000 og vedrører investeringer i medlemsstaterne i de pågældende år. Tallene vedrører enten investeringer i den tidlige fase (opstartsfasen og den tidlige fase) eller investeringer i forbindelse med udvidelse og udvikling. De omfatter ikke genanskaffelsesinvesteringer og heller ikke investeringer i forbindelse med overtagelse af virksomheder eller lederes overtagelse af virksomheder (MBI/MBO) der, per definition, ikke hører ind under risikokapital investeringer. EVCA-statistikker omfatter heller ikke investeringer foretaget af uformelle investorer eller gennem corporate venturing.

På fællesskabsniveau er Den Europæiske Investeringsbank (EIB) og Den Europæiske Investeringsfond (EIF) vigtige udbydere af risikokapitalfinansiering. EIB begyndte med risikokapitaltransaktioner i 1997 under det særlige Amsterdamhandlingsprogram (ASAP). Banken fik af Styrelsesrådet tilladelse til at anvende 2 000 mio. af sit overskud til at støtte såkaldte risikodelingstransaktioner. Til dags dato overstiger risikokapitaltransaktionerne allerede 1 000 mio.. EIF fungerer som EIB's leverandør af risikokapital. Ud over egenkapitalfinansiering (ca. 90 mio.) forvalter fonden EIB's ovennævnte risikokapitalmidler samt risikokapitalfonde på Fællesskabets vegne. Under 1997-programmet Beskæftigelse og vækst i Europa, som

støttes af Europa-Parlamentet, forvalter EIF den europæiske ETF-iværksætterfacilitet (med et anslået budget på 150 mio. over 3 år), som er det første større risikokapitalinstrument på fællesskabsplan med særligt sigte på at fremme tildeling af fordele til innovative eller teknologiorienterede virksomheder på et tidligt stadium.